**Austatud Rahandusministeerium**

Pöördume teie poole selgituste saamiseks seoses raamatupidamise seaduse tõlgendamisega, mis mõjutavad 2024 majandusaasta arunnetele kohalduvaid reegleid.

Olukorra kirjeldus:

1. Osaühingu põhitegevus on investeerimine ja varahaldus ning aruandeperiood 01.01. kuni 31.12
2. Osaühingul puudub müügitulu
3. Osaühingul on tütarettevõtted, kellel on müügitulu
4. 2023 aastaaruannet koostades klassifitseeris Osaühing väikeseks konsolideerimisgrupiks ning ei koostanud 2023 konsolideeritud aastaaruannet lähtudes RPS § 29 punktis 1 ja 2 toodud eranditest kuivõrd grupi konsolideeritud näitajatest oli täidetud vaid üks:
   1. Varad kokku ületavad 4 000 000 eurot (oli täidetud)
   2. Müügitulu 8 000 000 (ei olnud täidetud)
   3. Keskmine töötajate arv 50 (ei olnud täidetud)

***§ 29. Erandid***

1. *Konsolideerimisgrupi majandusaasta aruande koostamise kohustusest on vabastatud konsolideeriv üksus, kelle konsolideeritud näitajad, millest pole maha arvatud omavahelisi tehinguid, ei ole suuremad kui käesoleva seaduse § 3 punktis 18 sätestatud väikese konsolideerimisgrupi bilansimahu ja netokäibe näitajad, millele on lisatud 20%.*
2. *Konsolideerimisgrupi majandusaasta aruande koostamise kohustusest on vabastatud konsolideeriv üksus, kelle konsolideeritud näitajad ei ületa käesoleva seaduse § 3 punktis 18 sätestatud väikese konsolideerimisgrupi tingimusi.*

***§ 3. Seaduses kasutatavad mõisted***

*15) väikeettevõtja – Eestis registreeritud äriühing, kes ei ole mikroettevõtja ja kelle näitajatest võib aruandeaasta bilansipäeval vaid üks ületada järgmisi tingimusi: varad kokku 4 000 000 eurot, müügitulu 8 000 000 eurot ja keskmine töötajate arv aruandeaasta jooksul 50 inimest;*

*18) väike konsolideerimisgrupp – konsolideerimisgrupp, kelle aruandeaasta bilansipäeva konsolideeritud näitajatest rohkem kui üks ei ületa käesoleva paragrahvi punktis 15 nimetatud tingimusi;*

Soovime täpsustada alates 01.01.24 RPS muudatuste mõju Osaühingu 2024 ja järgnevatele aastaaruandele.

1. Osaühingu põhitegevus ning mahud jäänud samaks.

2. Osaühingu põhitegevus on investeerimine ja varahaldus

1. Osaühingul puudub müügitulu
2. Osaühingul on tütarettevõtted, kellel on müügitulu

Seoses RPS § 3 mõistete ja eelkõige ettevõtjate suuruse kriteeriumites müügitulu asendumisega mõistena tulu, tõenäoliselt muutub Osaühingu kategooria kas keskmiseks või suurettevõtjaks kuivõid Osaühingu varade kriteerium on täidetud ning finantstulud võivad ületada RPS § 3 punktides 16 ja 17 toodud tulu kriteeriumit.

**Küsimus 1 Konsolideerimise kohustus:**

Soovime aru saada RPS kriteeriumite muutuse mõju Osaühingu 2024 majandusaasta aruandele:

Eeldusel, et Osaühing klassifitseerub 01.01.2024. rakendunud kriteeriumite järgi kas keskmiseks või suureks ettevõtjaks, kas saame õigesti aru, et lähtudes RPS § 2 punkt 6-st, tekib Osaühingul konsolideeritud aastaaruande koostamise kohustus järgmisel ehk 2025-dal aastal kuivõrd 2024 aastaaruannet koostades ei ole Osaühing kriteeriumite järgi kvalifitseerunud keskmiseks või suureks ettevõtjaks kahel järjestikusel aastal?

**Küsimus 2 Konsolideerimise erandid:**

Soovime aru saada konsolideerimise erandite tõlgendamisest ja mõjust Osaühingu aastaaruannetele.

*RPS § 29 Erandid*

*4) Konsolideerimisgrupi majandusaasta aruande koostamise kohustusest on vabastatud konsolideeriv üksus, kelle konsolideeritavate üksuste bilansimahud kokku ei ületa 5% konsolideeriva üksuse bilansimahust ja müügitulu ei ületa 5% konsolideeriva üksuse müügitulust.*

1. Kas erandi kasutamiseks peaksid mõlemad kriteeriumid olema alla 5%?

2. Kuidas arvutada müügitulu osakaalu kui Osaühingul ehk konsolideerival üksusel puudub müügitulu?

* Osaühingu (emaettevõtja) konsolideeritavate üksuste varade maht jääb alla 5% konsolideeriva üksuse bilansimahust.
* Osaühingul (emaettevõtjal) puudub müügitulu. Tütarettevõtjatel on müügitulu.
* Tütarettevõtjate müügitulu on Osaühingu ja kontserni finantstulude suhtes ebaoluline.

Soovime aru saada, kas Osaühing võib koostada mitte konsolideeritud 2024. aasta aastaaruannet kasutades RPS § 29 punkt 4 erandit, kui Osaühingu ainsaks ja kontserni peamiseks tuluallikaks on finantstulud.

Lugupidamisega

/allkirjastatud digitaalselt/

Gaily Kuusik

Raamatupidamise valdkonna juht, Partner

Grant Thornton Baltic OÜ